b'\n_START_ARTICLE_\nTuula-Liina Varis\n_START_PARAGRAPH_\nTuula-Liina Irmeli Varis (ent. Set\xc3\xa4l\xc3\xa4 ja Saarikoski, o.s. Puuppo, s. 30. kes\xc3\xa4kuuta 1942 Loimaa) on Joensuussa asuva toimittaja, kolumnisti ja kirjailija. H\xc3\xa4n oli Suomen Kirjailijaliiton ensimm\xc3\xa4inen naispuheenjohtaja vuosina 2009\xe2\x80\x932014.\n_START_SECTION_\nUra toimittajana\n_START_PARAGRAPH_\nVaris valmistui ylioppilaaksi vuonna 1960. H\xc3\xa4n opiskeli suomen kielt\xc3\xa4 ja kirjallisuutta sek\xc3\xa4 sosiologiaa Turun yliopistossa vuosina 1960\xe2\x80\x931964. Varis ty\xc3\xb6skenteli toimittajana Kansan Uutisissa vuodet 1965\xe2\x80\x931979, mink\xc3\xa4 j\xc3\xa4lkeen h\xc3\xa4n j\xc3\xa4tt\xc3\xa4ytyi vapaaksi kirjoittajaksi ja toimittajaksi. Varis on kirjoittanut kolumneja muun muassa Suomen Kuvalehteen (1990\xe2\x80\x931996), Kotilieteen (1997\xe2\x80\x932007) ja El\xc3\xa4kel\xc3\xa4inen-lehteen (1990\xe2\x80\x93). Vuosina 2000\xe2\x80\x932005 h\xc3\xa4n toimitti ja juonsi Yle TV1:ss\xc3\xa4 esitetty\xc3\xa4 kirjallisuusohjelmaa Kirja A & \xc3\x96.\n_START_SECTION_\nPakinoitsijana\n_START_PARAGRAPH_\nVariksen tekstit keskittyv\xc3\xa4t el\xc3\xa4m\xc3\xa4ntapamme ja kulttuurimme pohdintaan. Monet h\xc3\xa4nen pakinoistaan alkavat jostakin arkiel\xc3\xa4m\xc3\xa4n ilmi\xc3\xb6st\xc3\xa4, kuten siit\xc3\xa4, miksi hautajaisissa arkun kantamista pidet\xc3\xa4\xc3\xa4n miesten ty\xc3\xb6n\xc3\xa4. H\xc3\xa4nen pakinoihinsa on tallentunut etenkin eri paikkojen tunnelmia ja merkityksi\xc3\xa4, jotka h\xc3\xa4n laventaa yksityisest\xc3\xa4 yleisempiin ajatelmiin. Pakinoihinsa h\xc3\xa4n on kirjannut erityisesti naisen asemaa ja sen muuttumista kuvaavia piirteit\xc3\xa4. Huumori on h\xc3\xa4nen teksteiss\xc3\xa4\xc3\xa4n sivuroolissa, mutta 2000-luvun kuluessa se  nousi aikaisempaa enemm\xc3\xa4n esille, erityisesti ironian ja satiirin s\xc3\xa4vyiss\xc3\xa4.\n_START_SECTION_\nTunnustukset\n_START_PARAGRAPH_\nVuonna 1994 Varikselle my\xc3\xb6nnettiin valtion tiedonjulkistamispalkinto, vuonna 1996 Marja-Liisa Vartio -palkinto ja vuonna 2000 Runeberg-palkinto. Vuonna 2005 h\xc3\xa4n sai Suomen dekkariseuran Vuoden johtolanka -palkinnon romaanistaan Vaimoni. Vuonna 2014 Varikselle my\xc3\xb6nnettiin valtion taiteilijael\xc3\xa4ke._NEWLINE_Varis oli valtion kirjallisuustoimikunnan varapuheenjohtaja vuosina 2007\xe2\x80\x932009 ja puheenjohtaja 2010\xe2\x80\x932012.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nVaris on ollut naimisissa Rauno Set\xc3\xa4l\xc3\xa4n kanssa (1963\xe2\x80\x931965), Pentti Saarikosken kanssa (1967\xe2\x80\x931975) ja vuodesta 1978 Mikko Variksen kanssa. H\xc3\xa4nell\xc3\xa4 on kaksi tyt\xc3\xa4rt\xc3\xa4.'